钦定古今图书集成/方舆汇编/边裔典/第040卷 > 图书编 > 《御倭问答》
## 钦定古今图书集成/方舆汇编/边裔典/第040卷 > 图书编 > 《御倭问答》

问曰：“近日倭寇剽掠为患，倏来忽去，备之无馀力，攻
之无定形，何以保东南民社而安室家也？”曰：“闻诸洪
武、永乐间，倭夷数犯而莫御。今惟漳寇耳。且敕巡抚
严督之，是以激而变生。欲弭之。请考前之无寇者何
故？谨微以防渐，不必过严不治，治之而寇息矣。”
又曰：“御海寇与山寇不同。故御山寇利用攻，御海寇
利用”守，攻贵神速，守贵招降。是以宪臣广投檄文以
诱其从，将臣勤加巡望以严其备，则海寇得生而居
民无扰也。

又曰：“御寇无难，在得人，在据险，在利器，在足饷，在令
严。夫统率纨绮，士卒尫羸，人匪得也。南蓝田以及兴
福，东龙王以膺琴室，北武场以至杨村，疏而且旷，险
勿据也。戈矛干脆而铁绣，甲胄线穿而纸糊，器不利
也。岁久不支，包侵为弊，枵腹称贷，妻子啼饥，食不足
也。守而敌者无功，退而逃者不罪，令匪严也。必总戎”
者身先行伍，内守者勤加策应，伏兵以绝汲道，窎远
居民则徙之入城。此“保海盐”一隅之策。若欲海寇悉
平，必须宪臣奏请。沿海凡泊船处所，多设市舶司，有
货税货、无货税船；船出地方，给以票证。人皆好生而
嗜利，化寇而为良善，且因以裕国用矣。

又曰：“破海寇，其策有三：防其源，困其遥，间其党也。沿
海出船海口，查其家注之册，诱其亲属，俟寇回，谕其
降以自新不罪。又严禁不使招引下船，则在海者日
减而无增。此防之策也。海寇食必须米，饮必须泉，截
其掠米汲泉之路可也。可泊之处，悉立铁尖撞桩，隐
于水面，碍其来船可也。诇其聚泊，束刍灌油，桴筏随”
之，顺风纵火可也。此困之策也。或取重囚，许释其罪，
持檄往谕，能杀大船寇首来降者，赏以爵；能杀小船
寇首来降者，赏以金；登岸对阵，投戈自降者，不罪。或
用木牌朱漆书写，顺流浮至海船聚处，寇必取视，自
相猜疑，而党不固矣。此间之策也。夫用间，自古长胜
之策，不特可消海寇而已也。